Eerste CVO-skool 30 jaar oudCVO Pretoria se nuwe vlag. (Foto: Marinette de Bruin) Die Christelik-Volkseie Onderwys (CVO)-skool in Pretoria het sy 30ste bestaansjaar in die vorm van ŉ karnaval gevier waartydens ŉ paar opwindende aksies van stapel gestuur is. Hierdie privaatskool, wat deel van die Beweging vir Christelike Volkseie Onderwys (BCVO) is, het op 22 Januarie 1992 met 36 leerlinge begin. Die amptelike opening was op 27 Februarie 1992, om dit op Majubadag te laat val. Twee dae later is die inwyding met ŉ kermis gevier, soos dit ook nou, 30 jaar later gedoen is. CVO Pretoria het sy 30ste verjaarsdag met ‘n karnaval gevier. (Foto: Du Preez de Villiers) Volgens Marinette de Bruin, wat reeds 28 jaar lank as onderwyseres by CVO Pretoria diens doen, is dit die eerste CVO-skool is wat by die onderwysdepartement geregistreer is. Die skool is in die ooste van Pretoria, ŉ klipgooi oos van Solomon Mahlanguweg, in Grahamweg geleë. Petrus du Bruyn en Suné Janse van Rensburg hys die skool se nuwe vlag. (Foto: Marinette de Bruin) Die viering is as die ideale geleentheid gesien om ŉ nuwe vlag vir die skool bekend te stel. Ds. Hendrik du Plessis, ŉ oudleerling, het die onthulling waargeneem en die vlag is vir die eerste keer deur die hoofseun, Petrus du Bruyn, en hoofdogter, Suné Janse van Rensburg, gehys. Op die wit, middelste baan van die vlag is twee embleme, wat die etos van die skool simboliseer, aangebring. Die ankerkruis simboliseer die Christelike, terwyl die wawiel die volkseie etos vergestalt. Leerlinge help fluks om die gat vir die tydkapsule te grawe. (Foto: Marinette de Bruin) Om iets interessants vir die volgende geslag te bied is ŉ tydkapsule vol boodskappe in ŉ gat verseël. Die hoofseun van 2014, dr. Waldo van Niekerk, het die tydkapsule-seremonie waargeneem en daar is besluit dat hierdie boodskappe eers oor tien jaar, in 2032 oopgemaak moet word. Ds. Carl Vermaak van die Bybelgenootskap, oorhandig ‘n Bybel aan Maruis Kruger, die skoolhoof. (Foto: Marinette de Bruin) Ds. Carl Vermaak van die Bybelgenootskap, wat ook ŉ ouer van ŉ leerder in die skool is, het ŉ Bybel met die skool se wapen voorop, aan die skoolhoof, Marius Kruger, oorhandig. ‘n Bybel met sy wapen op is aan die skool geskenk. (Foto: Marinette de Bruin) ŉ Spesiale “Terugblik oor 30 jaar”-gedig is geskryf en voorgelees deur De Bruin. In sy boodskap het Kruger gesê dat hy deur sy hele loopbaan nog nooit ŉ skool gesien het met so ŉ ryke kultuur soos CVO Pretoria, terwyl daar in sy kort leeftyd soveel uitdagings oor die skool se pad gekom het nie. “In 2022 kyk ons met dankbaarheid terug oor 30 genadejare waarin die skool nou reeds meer as 320 matrikulante die grootmenswêreld ingestuur het, wat hulle plek in die samelewing volstaan,” sê Kruger. ‘n Kaskarresies het vir baie pret gesorg. (Foto: Marinette de Bruin) Benewens die huidige leerlinge, ouers en grootouers, het verskeie oudleerlinge ook die verrigtinge bygewoon en kon hulle nostalgies terugdink aan die jare wat hulle daar deurgebring het. Meer as 40 oudleerlinge was teenwoordig, wat ou bande weer opgetel en verstewig het. Awie Erasmus, die hoofseun van 2005, het namens die oudleerlinge ŉ boodskap gebring. Tientalle stalletjies, ŉ kaskarbaan en ander speletjies en aktiwiteite het groot vermaak verskaf aan feesgangers en ŉ heerlike CVO-kuier moontlik gemaak.